Swak pad bederf goeie vermaak in die Baai | Netwerk24
Swak pad bederf goeie vermaak in die Baai
Deur Getroue Konsertganger, Kabega Park 11 November 2017 00:00
Met die feestyd op hande word verskeie groot kunstenaars genooi om te kom optree. Die Baaienaars geniet en waardeer dit, want met die knypende ekonomie en hoë brandstofprys kan nie almal weggaan met vakansie nie.
Maar, o wee! Een van die beste (indien nie dié beste) vermaakliheidsplekke is 'n paar kilometer buite die stad geleë, net links van die N2 op pad na Humansdorp.
Dis gesellig, het 'n ongelooflike atmosfeer en is 'n heerlike kuierplek met wonderlike musiek. Van ons beste kunstenaars tree daar op, maar dit is net vir 'n eksklusiewe gehoor. Net eienaars van viertrekvoertuie of trekkers kan daar uitkom. Die grondpad wat na die terrein lei, is só swak en vol gate en klippe dat konsertgangers nie seker is of hul motors heelhuids daar uitkom nie!
Komaan! Ons is bereid om uit die stad te ry en julle te ondersteun, maar dan verwag 'n mens om 'n ordentlike toegangspad te gebruik! Ná so 'n heerlike aand wil niemand die volgende dag ontdek dat jou motor deur die swak toegangspad beskadig is nie.
Wat moet die kunstenaars dink? Of word hulle gerieflik per helikopter ingevlieg? Sekerlik kan die eienaar 'n ooreenkoms met die munisipaliteit aangaan wat koste betref, maar doen tog net iets aan die pad, asseblief!